অলি-আউলিয়ার মাধ্যমে এ দেশে ইসলাম প্রচার ও প্রসার হয়েছে। আওলিয়া কেরামগণই কুষ্টিয়াসহ এ অঞ্চলে ইসলামের প্রসার ও শিক্ষা বিস্তারে অগ্রণী ভ‚মিকা পালন করেছেন। কুষ্টিয়ার ইতিহাসে ইসলামি শিক্ষা বিস্তারের দিকে লক্ষ করলে দেখা যায়, এ অঞ্চলে তেমন কোনো দ্বীনি শিক্ষাপ্রতিষ্ঠান ছিল না। নোয়াখালী, পটুয়ালীসহ বিভিন্ন স্থান থেকে আলেমগণ এসে এ অঞ্চলের বাড়িতে বাড়িতে এবং খানকায় আরবি শেখাতেন। উনিশ শতকের শেষ দশকে ও বিশ শতকের প্রথম তিন দশকের মধ্যে পশ্চিম বাংলার হুগলি জেলার ফুরফুরার পীর হজরত আবু বকর সিদ্দিকীর (রহ.) প্রচেষ্টায় কুষ্টিয়া জেলায় ইসলামি শিক্ষা বিস্তার লাভ করে। নদীয়া জেলায় কুমারখালী ও নদীয়ায় আঞ্জুমান প্রতিষ্ঠার মূলেও ফুরফুরার পীর হজরত আবু বকর সিদ্দিকীর (রহ.) অবদান রয়েছে। আঞ্জুমানগুলোর এ জেলায় কোনো মাদরাসা প্রতিষ্ঠা না করলেও ইসলামি ধ্যান-ধারণা ও ইসলামি জীবনযাত্রা প্রণালি রীতিনীতি শিক্ষাদানে বিশেষ ভ‚মিকা ছিল। কুষ্টিয়া জেলায় মাদরাসা শিক্ষা প্রতিষ্ঠার ক্ষেত্রে ফুরফুরার পীর হজরত আবু বকর সিদ্দিক (রহ.) এবং তার মেজ ছেলে হজরত মাওলানা আবু জাফর (রহ.) এ ক্ষেত্রে উল্লেখযোগ্য ভ‚মিকা রেখেছেন। অবিভক্ত নদীয়া তথা কুষ্টিয়া জেলায় তারা সর্বপ্রথম মাদরাসা স্থাপন করেন কুষ্টিয়ার পান্টিতে। মাদরাসাটির নাম পান্টি সিদ্দিকিয়া মাদরাসা। মাদরাসাটি কুষ্টিয়ার কুমারখালী উপজেলার পান্টিতে অবস্থিত। ১৯০৩ সালে ফুরফুরার পীর হজরত আবু বকর সিদ্দিকের (রহ.) নামানুসারে এ মাদরাসার নামকরণ করা হয় সিদ্দিকীয়া মাদরাসা। সমাজসেবক এরফান আলী মোল্লা ছিলেন পান্টি মাদরাসার সম্পাদক।